
Te Whakakaha i Ngā Ratonga Tautoko Hauā
He whakarāpopototanga o ngā whakaaro i whakaputaina
Ākuhata 2026
Te kōrerorero tahi ki te hapori hauā 
He kōrero poto tēnei tuhinga o te whakarāpopototanga o ngā whakaaro i whakaputaina mō te 2026 DSS mō ngā whakapaitanga ki ngā ratonga tautoko hauātanga. 
Kei te paetukutuku DSS te putanga whānui o te whakarāpopototanga o ngā whakaaro i whakaputaina: www.disabilitysupport.govt.nz/consultation.
He whakamahi i ngā whakaaro o ngā tāngata neke atu i te 850. I whakauru mai ngā tāngata mā ngā patapatai, ngā awheawhe me ngā tāpaetanga ā-tuhi.
I tuwhera mō ngā kōrerorero tahitanga mai i te 8 o Hune ki te 31 o Hūrae 2026. I roto tēnei i ngā mahi whakakaha i te pūnaha tautoko hauātanga.
I tū ngā kōrerorero tahi tōmua i te tau 2024 me te 2025, e whakaahu ana i ngā whakapaitanga o nā tata nei ki ngā aromatawai, ngā tohanga, me ngā pūtea tāwariwari. I hāngai ngā kōrerorero tahitanga o te tau 2026 ki ngā whakapaitanga atu anō ki ngā wāhi ki te hapori hauā he mea hira.
He maha ngā kaiwhakauru i kōrero mō ō rātau wheako, uauatanga o ō rātau ao me ngā uauatanga o te toro tautoko mai i te pūnaha hauātanga whānui. He maha ngā kaiwhakauru i kōrero mō ngā wheako kāore i pai. I kōrero ētahi mō te kotiti, te kore pūrangiaho rānei o ngā whakatau. He maha te hunga i kī kāore rātau i te pono ki te pūnaha.
Ngā kaupapa hira
I roto i tēnei kōrerorero tahitanga, he maha ngā kaupapa i whakaarahia. He mārama ēnei kaupapa i te mea e whakaatu ana i ngā mea hira ki te nuinga o ngā tāngata.
Ko te hiahia o ngā tangata:
· Ngā tautoko e hāngai ana ki te hunga hauā.
· Tētahi pūnaha he ngāwari te whakarite.
· Kia ngākau titikaha he tōtika, he ōrite, he pūrangiaho ngā whakatau.
· Ngā tautoko i mua i te tino hē haere o ngā raruraru.
· Kia whakamanahia ngā kaitiaki me ngā whānau.
· Ngā kōwhiringa tōtika me te whai mana mō ngā tautoko.

Kaupapa 1 – Ngā tautoko e hāngai ana ki te hunga hauā
I rongo mātau he rerekē te tautoko me te angitu ki tēnā tangata, ki tēnā tangata
I rongo mātau me tika ngā tautoko mō te āhua o te tangata. Me āwhina i te tangata kia taea ai e ia ōna whāinga e whāia ana e ia, ā, me hāngai ki ōna kaha.
I akiaki ngā tangata i a DSS kia whai whakaaro ki te whai wāhitanga, tūhonohono me te whakauruuru ki te iwi whānui hei hiahia tautoko hira.
Ko te ngāwari o ngā tautoko tētahi āhuatanga hira o te aronga ā-tangata.
I kī ngā tāngata ka rerekē haere pea ngā hiahia i roto i te wā. Ko tō rātau hiahia kia whakahāngaitia e DSS me ngā kaiwhakarato ngā tautoko me te kore aromatawai koretake, whakahaere koretake rānei. 
I rongo mātau i te hiahia o te tangata ki ngā tautoko whaiaro, hāngai hoki
I kī ngā tāngata he rerekē ngā whāinga, ngā kaha me ngā hiahia tautoko a tēnā, a tēnā. Kāore e tika ana te aronga kotahi mō te katoa.
I kī ngā tāngata me whakaata te pūnaha tautoko hauātanga whānui i tēnei kanorautanga, tae atu ki ngā aromatawai, ngā tautoko a ngā kaiwhakarato DSS, ngā pūtea me tōna whakamahinga, te mātauranga, te whai mahi, te tānga manawa me ngā tautoko noho o ia rā.
Kaupapa 2 – Tētahi pūnaha he ngāwari te whakarite
I rongo matau ka āta āwhina te pūnaha pai i te tangata ki te toro tautoko
Ko te whakaaro o te tangata mō te pūnaha he uaua te whakarite, e uaua ai te whiwhi tautoko. I kī rātau he painga kei roto i ngā tautoko hāngai, pērā i tētahi tangata kotahi hei whakapā atu, he takawaenga rānei, ā, kia pai ake hoki te whakarite i waenga i ngā tari.
Kei te hiahia ngā tāngata i ngā āteha hiahia hei āwhina ki te tautohu i ngā hiahia me te whakamārama i ngā tautoko wātea. Ehara i te mea mā te whakahua i ngā mea tika e whiwhi tautoko ai.
I rongo mātau he mea nui ngā tautoko tomopai ki te oranga o te tangata
I kī ngā tāngata mēnā he māmā ake te kimi me te whiwhi tautoko, koinei tētahi tikanga e mōhiotia ai mēnā kei te pai ake ngā ao o te hunga hauā. 
I rongo mātau me whakamātautau te angitu o te pūnaha ki te wheako o te rapu me te whiwhi tautoko a te tangata, ā, me ngā putanga whaiaro hoki kaua ko te tuku ratonga anake. 
I rongo mātau mā ngā tukanga māmā ake, te ngāwari ake me te motuhake ake ka māmā ake te whakarite i ngā tautoko 
I kī ngā tāngata he whāiti rawa ngā aratohu, ngā whakaritenga āheinga, ngā whakatiki whakapaunga me ngā whakahaerenga hāngai — tae atu ki te wā i pau i a te DSS ki te mahi i ngā pepa — e uaua ake ai, e pōturi ake ai, e tuatini ake ai hoki te toro tautoko.
I rongo mātau mā ngā mōhiohio mārama, hou tonu, tino taea noa hoki ka māmā ake te kimi me te whakamahi tautoko 
Kei te hiahia ngā tāngata i ngā mōhiohio mārama mā ngā takotoranga wātea ki te katoa mō ngā ratonga e wātea ana, ngā whakaritenga āheinga me ngā tukanga tomopai.
Kei te hiahia rātau i tētahi pūtake mōhiohio kotahi, pērā i tētahi paetukutuku, tomokanga, whakapā kotahi rānei e taea ai te whakarite mā taua tangata.
I kī ngā tāngata he motumotu ngā mōhiohio i te nuinga o te wā puta noa i ngā whakahaere, kāore i te ōrite, ā, he uaua te kimi. 
Kaupapa 3 – Te ngākau titikaha me te pono ki ngā whakatau
I kī ngā tāngata he mea hira ngā tautoko tōtika
Ka hiahia te tangata ki te whakawhirinaki ki tā rātau kaiwhakarato ratonga, me te mōhio he raukaha, ā, ka wātea mai ā tōna wā.
I te uitanga i ngā kaiwhakauru he aha ngā mea tino hira ina tautokona rātau, i kī rātau ko te: 
· Whaikiko 
· Kōwhiringa me te whakahaere 
· Urupare
· Ōrite 
· Haumaru
Kei te hiahia ngā tāngata kia tōtika, kia ōrite ngā aromatawai 
I kīia mai mātau me whakatipu ngā ratonga aromatawai hiahia i te pono me te whai i tētahi aronga tautoko.
Ka hōhā te tangata ki te whakaatu haere tonu i ō rātau hiahia.
Ko tō rātau hiahia mō ngā āteha me whakamārama i ngā tautoko e wātea ana, me āwhina ki te tautohu i ngā hiahia, me mōhio hoki ki ngā rerekētanga ā tōna wā me te tautoko ki te hanga mahere mō āpōpō. 
I rongo matau i te karanga a te tangata kia nui ake te pūrangiaho, ā, kia mārama ake hoki ngā whakamāramatanga i pēhea ngā whakatau mō ngā pūtea, ngā tautoko rānei i tukuna. I hiahia rātau kia nui ake ngā arawātea mō ngā whakatau whaihua.
I kī ngā tāngata me pai ake ngā tukanga tuku whakaaro me te tuku amuamu
I hiahia ngā tāngata i ngā tukanga tuku whakaaro ka taea e te katoa, ā, he māmā te whakamahi. 
I te hiahia ngā tāngata kia haumaru te whakaara māharahara, ā, kia ngākau titikaha hoki ka pai ake nā ngā tukunga whakaaro. 
Kei te hiahia ngā tāngata kia auau ngā arawātea mō te tuku whakaaro mō ngā ratonga e whiwhi ana rātau, pērā i tētahi patapatai poto auau e taea ai te whakatipu i te pono ki te pūnaha.
Kaupapa 4 – Ngā tautoko kakama
Ko te hiahia o ngā tāngata mō te pūnaha tautoko hauātanga kia kakama ake, kia urupare ake hoki ki ngā huringa
He maha ngā tāngata i hiahia i ngā tautoko tāwariwari e taea ai te whakanui ake ina rerekē ngā āhuatanga, me ngā wā ohorere. 
I hiahia ngā tāngata i ngā tautoko e rite ai mō ngā huringa me ngā whakawhitinga nui pērā i te tīmata, te wehe rānei i te kura, te whiwhi mahi, te neke whare me te pakeke haere. 
I hiahia rātau kia pai ake ngā mahere, kia tōmua ake ngā tautoko, kia kaha ake hoki te whakarite puta noa i ngā tari i ēnei wā.
I kī ngā tāngata mā ngā aromatawai i te wā tika, ngā hāpaiora tōmua me ngā whakawhitiwhiti kakama ka pai ake ngā hua me te āwhina kia kaua e kino ake ngā raruraru.
Otirā, i te hiahia ngā tāngata kia āwhina te pūnaha i a rātau kia takatū ai mō ngā huringa.

Kaupapa 5 – Ngā kaitiaki me te whakamana i te whānau
Ngā tautoko me te whakamana i ngā kaitiaki 
Heoi ko te whakaaro o ngā tāngata me nui ake te whakamana me ngā tautoko mō te wāhanga o te whānau me ngā kaitiaki i te whānau. Me pūmau te manaaki i te oranga o te kaitiaki, ā, kaua i ngā wā ohorere noa.
Ko te hiahia o ngā kaitiaki kia manaakitia rātau ānō he patui, kaua te whakaiti hei kaitautoko utu iti noa.
Ngā tautiaki tānga manawa hei āwhina i ngā kaitiaki ki te whakatā
I te hiahia ngā tāngata kia nui ake ngā ratonga tānga manawa, ngā tūmomo kōwhiringa nui ake me te ngāwari ake o te whakamahi i ngā tautoko tānga manawa. 
Ko tētahi māharahara nui ko te kore ratonga tānga manawa tōtika, kaimahi matatau rānei e taea ai ngā kaitiaki te whakatā. 
He uaua te kimi tānga manawa e hāngai ai ki ngā hiahia hauātanga tauwhāiti, ngā tau o ngā tāngata, ngā kaingākau me ngā hiahia ahurea rānei.
Ko te whakaaro o ngā tāngata me whakaata i ngā mea tino tōtika mō ia kāinga tūtahi. Kāore rātau i hiahia i ngā whakamāramatanga, ture rānei he whāiti,ka urukati hoki i ngā kōwhiringa wātea.
Kaupapa 6 – Kōwhiringa me te whakahaere tūturu
Ko te kōwhiringa me te whakahaere ngā kaupapa hira puta noa i ngā kōrerorero tahitanga. 
I te hiahia ngā tāngata kia ngāwari ake, kia nui ake ngā kōwhiringa mō te whakarato ratonga, ngā kaiwhakarato, ā, me te āhua o te whakamahi pūtea.
Kei te hiahia ngā tāngata i ngā ratonga mahi tika 
Kei te hiahia ngā tāngata kia nui ake ngā kaiwhakarato, kia nui ake ngā tautoko ina hiahiatia, i ngā wāhi e tāhapa rānei, pērā i ngā mutunga wiki, ngā pō, i ngā wāhi taiwhenua rānei. 
I rongo anō mātau me reretahi te toro tautoko, ā, me urupare aua tautoko ki ngā hiahia, e taea ai te hora ohorere.
He mea nui te kōwhiringa me te whakahaere mō ngā taiohi, otirā ngā whakawhitinga 
I te hiahia ngā tāngata kia whiwhi te hunga hauā tamariki i ngā tautoko kakama mō ngā tohu hira nui, pērā i te whakauru me te wehe i te mātauranga, te whare noho, te mahi me ngā hononga.
I kōrerohia e rātau te hira o ngā tūhonohono whanaungatanga me te hapori, te noho huānga me ngā tautoko mō te mātauranga. 
Ko te rangatiratanga me te hononga ngā āhuatanga nui rawa o te tautoko 
He ōrite te kōrero a te tangata mō te hira o te rangatiratanga me te hononga e pā ana ki te whakatutukitanga o ngā whāinga ora hira.
Ko tō rātau hiahia kia nui ake tā rātau whakahaere i ā rātau tautoko, ā, me te hiahia kia āwhina ā rātau tautoko i a rātau kia whai wāhi atu me te whakatipu hononga tōtika i ō rātau hapori.
He aha te āhua o te pai
Koinei ngā kōrero a ngā tāngata mō tētahi pūnaha tautoko hauātanga tōtika:
E arahina ana e te tangata – Kei roto te hunga hauā i ā rātau whakatau, ā, e tautokona hoki mō ā rātau tautoko me ngā mahere.
Tūhonohono – Ka taea e te hunga hauā te toro ratonga ngātahi, ngā mōhiohio mārama me ngā tautoko hei tautoko ki te whakarite i ngā pūnaha.
Pono – Ka tuku i te pūnaha i ngā whakatau tika, pūrangiaho hoki hei whakatutuki i ngā hiahia taketake tae atu ki ngā putanga ora whānui. Ka haumaru te tuku whakaaro o te tangata.
Kakama – Ka whakaritea ngā tautoko, ka tere wātea mai, ā, ka āwhina i te tangata kia takatū ai mō ngā huringa.
· Kauawhi – Ka āwhina te pūnaha ki te turaki ripa tauārai kia taea pai ai te whakauru atu me te tūhono tōtika a te hunga hauā ki ō rātau hapori.
Toitū – Ka whakawhirinaki te hunga hauā ka ōrite te wātea mai o ngā tautoko tika ina hiahiatia.

He whakarāpopototanga tēnei o tētahi pūrongo i whakaritea e Global Research mā Te Manatū Whakahiato Ora, Ngā Ratonga Tautoko Hauā.
He kamupene rangahau motuhake nō Aotearoa a Global Research e tino matatau ana ki ngā tātaritanga kōrerorero tahi tūmatanui. 
www.globalresearch.nz 

